**ТЕХНИЧЕСКА СПЕЦИФИКАЦИЯ И ИЗИСКВАНИЯ**

**I. Предмет на поръчката**

Обществен превоз на пътници по утвърдени маршрутни разписания на автобусни линии от републиканската транспортна схема от квотата на Община Габрово в пакет, по линиите: „Габрово – Бургас”, „Габрово – Варна“, „Габрово – Варна – Обзор” и „Габрово – Плевен”.

Маршрутните разписания от републиканската транспортна схема от квотата на Община Габрово са публикувани на електронната страница на Изпълнителна агенция „Автомобилна администрация“

**II. Изисквания за изпълнение на предмета на поръчката**

1. Превозът да се изпълнява съгласно Маршрутни разписания, разработени по Приложение 1 към чл. 6, ал. 1, т. 1 от Наредба № 2 от 15.03.2002 г. и маршрутни разписания заверени от кмета на Община Габрово – *Приложения към обявата.*

2. Превозите по автобусните линии трябва да се извършва с автобуси, които отговарят на изискванията за техническа изправност, посочени в наредбата по чл. 147, ал.1 от Закона за движение по пътищата и раздел ІІІ, глава трета от Наредба № 2 от 15.03.2002 г. за условията и реда за утвърждаване на транспортни схеми и за осъществяване на обществени превози на пътници с автобуси.

3. Изпълнителят е длъжен да осигури хигиена, отопление, вентилация и приветлив вид на автобусите, с които извършва превозите. Всички предложени от участника автобуси следва да са снабдени с климатична инсталация.

4. Общественият превоз на пътници трябва да се извършва при спазване на условията за безопасност и с технически изправни автобуси;

5. Автобусите подлежат на задължителен преглед за проверка на техническата им изправност на всеки 6 месеца, както е предвидено в чл. 147, ал. 3 и ал. 6 от Закона за движение по пътищата. Прегледът се извършва по реда, предвиден в Наредба № Н-32 от 16.12.2011 г. за периодичните прегледи за проверка на техническата изправност на пътните превозни средства, като автобусите следва да отговарят и на изискванията, включени в Карта за допълнителен преглед на автобус – приложение № 6Б от Наредбата.

6. Изпълнителят поддържа екологичните и техническите качества на автобусите за целия срок на договора. При възникване на технически или други проблеми, своевременно осигурява резервно превозно средство за извършване на транспортната услуга.

7. Изпълнителят трябва да предприема всички необходими действия за извършване на експлоатационна поддръжка и ремонтно-възстановителни работи по автобусите своевременно;

8. Преди началото на всеки работен ден, водачите на автобуси следва да преминат на предпътен медицински преглед за здравословно състояние и наличие на алкохол в кръвта, а автобусите – на предпътен технически преглед.

9. Минималната възраст на водачите, осъществяващи превози на пътници, трябва да бъде съобразена с изискванията на чл. 87 от ЗАвП.

10. Водачите, осъществяващи превози на пътници, да са психически годни по смисъла на Наредба № 36 за изискванията на психологическа годност и условията и реда за провеждане на психологически изследвания и да не са осъждани за умишлени престъпления от общ характер или лишени от правото да осъществяват превозна дейност.

11. Изпълнителят се задължава да изпълнява изискванията за времето на управление, прекъсване и почивка на водачите при извършване на превози с превозни средства, посочени в чл. 3, буква „а” от регламент (ЕО) № 561/2006 г. на Европейския парламент и на Наредба № Н-3 от 07.04.2009 г.

12. Изпълнителят е длъжен да упражнява постоянен контрол за осигуряване на безопасността при осъществяване на обществения превоз на пътници, като следи здравословното състояние на шофьорите и състоянието на автобусите и съответствието им с изискванията за безопасност, като при констатиране на признаци на несъответствие е длъжен да предприеме адекватни мерки за привеждане на автобусите в състояние, гарантиращо безопасност при използването им.

13. Общественият превоз на пътници следва да се осъществява в пълно съответствие с утвърдените от Възложителя маршрутни разписания /**неразделна част от сключения договор**/ и изискванията на Наредба № 2/2002 за условията и реда за утвърждаване на транспортни схеми и за осъществяване на обществен превоз на пътници с автобуси. Спирането на определените автоспирки, съгласно утвърдените маршрутни разписания е задължително.

14. При настъпване на техническа повреда или друга причина, довела до невъзможност за изпълнение на превоза по утвърденото разписание, Изпълнителят се задължава да обезпечи нормалното извършване на превоза;

15. Изпълнителят не трябва да допуска превоз на пътници без документ – билет или карта за пътуване, издадени съгласно Наредба № Н-18 от 2006 г. за регистриране и отчитане на продажби в търговските обекти чрез фискални устройства и Наредбата за условията и реда за отпечатване и контрол върху ценни книжа;

16. Изпълнителят е длъжен да спазва указанията на компетентните органи, респективно на Възложителя за превозване на определени групи правоимащи лица и осигуряване на документи, свързани с определянето и предоставянето на средства за компенсиране на безплатните и по намалени цени пътувания;

17. Изпълнителят е задължен да издава абонаментни карти за пътуване на определени категории граждани, регламентирани със закон или с акт на Министерския съвет, съгласно действащото законодателство, което регламентира условията и реда за извършване на безплатните и по намалени цени пътувания и предоставяне на средства от държавния бюджет за компенсиране на стойността им;

18. Изпълнителят е необходимо да осигурява предварителна продажба на билети и карти в официално обявени бюра, автогари и др. или на място в автобуса;

19. Изпълнителят няма право да преотстъпва извършването на превози, обект на настоящата поръчка, на други фирми.

20. Изпълнителят следва да притежава валидни застраховки „Гражданска отговорност” на автомобилистите за автобусите, които ще бъдат ангажирани с изпълнението, и „Злополука на пътниците” в обществения транспорт, или еквивалентен документ, издадена от компетентен орган на държава членка на Европейския съюз или на друга държава – страна по споразумението за Европейското икономическо пространство.

21. Изпълнителят се задължава да поддържа за срока на договора валидни застрахователни полици „Гражданска отговорност”. При подновяване на съответната застраховка по време на действие на договора.

22. Изпълнителят, при изпълнение на услугата по обществен превоз на пътници, трябва да спазват нормативните изисквания на националното и европейско законодателство за превоз на пътници. При промяна на нормативната уредба, Изпълнителят е длъжен да приведе в съответствие с нея всички документи изисквани с нормативен акт, както и да спазва същите при изпълнение на обществения превоз.

23. Изпълнителят следва да изпълнява стриктно разпоредбите на Наредба № 2 от 15.03.2002 г. за условията и реда за утвърждаване на транспортни схеми и за осъществяване на обществени превози на пътници с автобуси, Закона за автомобилните превози, Закона за движението по пътищата и други нормативни актове за организацията на автомобилния транспорт, както и приложимото към дейността законодателство. Изпълнителят се задължава да изпълнява решенията на Общински съвет – Габрово.

24. Стойността на поръчката се определя съгласно предвидените компенсации от Републиканския бюджет за съответната година, разпределени по реда, установен в Наредбата за условията и реда за предоставяне на средства за компенсиране на намалените приходи от прилагането на цени за обществени пътнически превози по автомобилния транспорт, предвидени в нормативни актове за определени категории пътници, за субсидиране на обществени пътнически превози по нерентабилни автобусни линии във вътрешноградския транспорт и транспорта в планински и други райони и за издаване на превозни документи за извършване на превозите (обн., ДВ, бр. 51 от 07.07.2015г.) но не повече от **5 000** лв. без ДДС за целия срок на договора.

25. Плащането се осъществява след постъпване на средствата от централния бюджет по бюджета на Възложителя (Община Габрово) и представени от Изпълнителя в общината справки (списъци, опис-сметки), определени с Наредбата и фактури.

26. При наличие на сключени договори за обществен превоз на пътници по републиканската транспортна схема между Община Габрово и други превозвачи, средствата от Републиканския бюджет за определени категории пътници се разпределят пропорционално на равностойността на издадените от превозвачите билети.